ส่วนที่ 1

ข้อมูลสรุป

บริษัท จี สตีล จำกัด (มหาชน) (“บริษัท”) เดิมชื่อ บริษัท สยามสตริปมิลล์ จำกัด (มหาชน)
ก่อตั้งขึ้นเมื่อวันที่ 31 ตุลาคม 2538 ด้วยทุนจดทะเบียนเริ่มแรก 50 ล้านบาท โดยกลุ่มบริษัทเอส
เอส พี (“SSP”) เพื่อดำเนินธุรกิจเป็นผู้ผลิตและจำหน่ายเหล็กแผ่นรีดร้อนชนิดม้วน (Hot Rolled
Coil: HRC) ซึ่งเป็นธุรกิจที่ภาครัฐมีนโยบายส่งเสริมให้มีการลงทุน

โรงงานผลิตของบริษัทตั้งอยู่บนพื้นที่ประมาณ 397 ไร่ ภายในเขตสวนอุตสาหกรรม เอส เอส พี
ตำบลหนองละลอก อำเภอบ้านค่าย จังหวัดระยอง
บริษัทได้เริ่มผลิตเชิงพาณิชย์ตั้งแต่เดือนพฤศจิกายน 2542 โดยในช่วงวิกฤติเศรษฐกิจ
บริษัทประสบปัญหาสภาพคล่องและหยุดดำเนินการชั่วคราวในช่วงธันวาคม 2544 ถึงมีนาคม 2545
หลังจากบริษัทได้แก้ไขปัญหาดังกล่าว จึงดำเนินการผลิตต่อเนื่องจนถึงปัจจุบัน
อนึ่งในช่วงเวลาระหว่างปี 2544 ถึง 2546
บริษัทดำเนินธุรกิจภายใต้กระบวนการฟื้นฟูกิจการและบริษัทได้ออกจากการฟื้นฟูกิจการเมื่อเดือนกันยายน
2546 โดยในช่วงที่บริษัทอยู่ภายใต้กระบวนการฟื้นฟูกิจการดังกล่าว
เจ้าหนี้ฝ่ายญี่ปุ่นได้คัดค้านการขอยื่นฟื้นฟูกิจการของบริษัทและซักค้านตลอดกระบวนการพิจารณาของเจ้าพนักงานพิทักษ์ทรัพย์
และได้ยื่นคำร้องอุทธรณ์กระบวนการฟื้นฟูกิจการต่อศาลล้มละลายกลาง
แต่อย่างไรก็ดีในเดือนมิถุนายน 2547
เจ้าหนี้ฝ่ายญี่ปุ่นและบริษัทได้เปิดการเจรจาและมีการชำระหนี้ตามแผนฟื้นฟูกิจการให้กับเจ้าหนี้ฝ่ายญี่ปุ่นทั้งหมดจนเสร็จสิ้น
และเจ้าหนี้ฝ่ายญี่ปุ่นได้ยื่นคำร้องขอถอนเรื่องที่อุทธรณ์ทั้งหมด ซึ่งศาลได้อนุญาตตามคำร้องขอดังกล่าว

เหล็กแผ่นรีดร้อนชนิดม้วนของบริษัทมีขนาดความกว้างตั้งแต่ 900-1,550 มิลลิเมตร และ
มีความหนาตั้งแต่ 1-13 มิลลิเมตร ซึ่งเป็นวัตถุดิบสำคัญในการผลิตเหล็กแผ่นรีดเย็น (Cold
Rolled Coil: CRC) เหล็กชุบสังกะสี (Hot Dipped Galvanized Sheet) ท่อเหล็ก
(Steel Pipe) เหล็กแผ่นที่ใช้ในอุตสาหกรรมก่อสร้าง และเหล็กแผ่นที่ใช้ในอุตสาหกรรมรถยนต์

โรงงานผลิตเหล็กแผ่นรีดร้อนชนิดม้วนของบริษัทเป็นโรงงานที่รวมกระบวนการหลอม หล่อ
และรีดไว้ในโรงงานเดียว หรือที่เรียกว่า Compact Mini Mill
มีกำลังการผลิตเหล็กแผ่นรีดร้อนชนิดม้วนสูงสุด (Design Capacity) ที่ 1.8 ล้านตันต่อปี
โดยทำการผลิตต่อเนื่องวันละ 3 กะตลอด 24 ชั่วโมง

กระบวนการผลิตของบริษัทเริ่มจากการนำเศษเหล็ก (Scrap) และเหล็กดิบ (Pig Iron)
มาหลอมโดยใช้เทคโนโลยีเตาหลอมไฟฟ้า (Electric Arc Furnace)
จากนั้นทำการปรับปรุงคุณภาพน้ำเหล็กโดยผ่านเตาปรับปรุงคุณภาพน้ำเหล็ก (Ladle Heating
Furnace) จากประเทศเยอรมัน
ซึ่งเป็นเทคโนโลยีที่ทันสมัยควบคุมการหลอมและการปรับคุณภาพน้ำเหล็กด้วยระบบคอมพิวเตอร์ทั้งหมด
จากนั้นนำน้ำเหล็ก (Liquid Steel) มาหล่อเป็นเหล็กแผ่น (Steel Slab) โดยใช้เทคโนโลยี
การหล่อแผ่นเหล็กหนาขนาดกลาง (Medium Slab Casting)
และนำเหล็กแผ่นที่ได้มาผ่านกระบวนการรีดร้อนโดยใช้เครื่องรีดแผ่นเหล็กจากประเทศญี่ปุ่น
โดยกระบวนการผลิตข้างต้นจะเป็นกระบวนการผลิตแบบต่อเนื่อง (Continuous Process)
ซึ่งจะใช้เวลาการผลิต (Cycle time) ประมาณ 3.5 ชั่วโมง

กลุ่มลูกค้าเป้าหมายของบริษัท ได้แก่ บริษัทตัวแทนจำหน่ายร้อยละ 70 โดยเป็นการขายผ่าน
บริษัทตัวแทนจำหน่ายที่เป็นกลุ่มพันธมิตรการค้าซึ่งเคยเป็นบริษัทที่เกี่ยวข้อง ประมาณร้อยละ 40
ศูนย์บริการตัดเหล็กแผ่นรีดร้อนชนิดม้วน (Coil Center) ร้อยละ 30
และผู้ใช้โดยตรงในอุตสาหกรรมต่อเนื่อง ร้อยละ 30
ซึ่งตัวแทนจำหน่ายของบริษัทจะทำการจัดจำหน่ายต่อไปยังผู้ใช้เหล็กแผ่นรีดร้อน
ในอุตสาหกรรมต่อเนื่องต่างๆ อีกต่อหนึ่ง เช่น การผลิตท่อเหล็ก การผลิตเหล็กโครงสร้างรูปพรรณ
รีดเย็น การผลิตถังบรรจุก๊าซและตู้คอนเทนเนอร์ การผลิตเครื่องใช้ไฟฟ้าและเฟอร์นิเจอร์เหล็ก
การผลิตชิ้นส่วนประกอบรถยนต์ และการผลิตเหล็กรีดเย็นและเหล็กเคลือบ นอกจากนี้
บริษัทมีการขายตรงเป็นจำนวนไม่มากนักให้ผู้ประกอบการรายใหญ่ในอุตสาหกรรมต่างๆ
เช่นอุตสาหกรรมเหล็กโครงสร้างรูปพรรณ อุตสาหกรรมผลิตวัสดุที่ใช้ในการก่อสร้าง เป็นต้น

ที่ผ่านมา บริษัทมีรายการระหว่างกันกับบุคคลที่อาจมีความขัดแย้ง และบริษัทพันธมิตร
ทางการค้ารายใหญ่หลายรายการอย่างต่อเนื่อง เช่น การซื้อน้ำดิบ การซื้อวัตถุดิบ การขายสินค้า
เป็นต้น แต่อย่างไรก็ดี ภายใต้การกำกับดูแลของคณะกรรมการตรวจสอบ
บริษัทมีมาตรการและขั้นตอน
การอนุมัติการทำรายการระหว่างกันกับบุคคลที่อาจมีความขัดแย้งและบริษัทพันธมิตรทางการค้า
นอกจากนี้ในกรณีที่เป็นธุรกรรมทางการค้าปกติ
ฝ่ายตรวจสอบภายในของบริษัทจะทำการตรวจสอบธุรกรรมดังกล่าวทุกรายการเป็นรายเดือน
และให้คณะกรรมการตรวจสอบเป็นผู้พิจารณาและให้ความเห็นเกี่ยวกับความจำเป็นและความสมเหตุสมผลของรายการดังกล่าว

จากการประกอบธุรกิจของบริษัท
ปัจจัยความเสี่ยงที่สำคัญที่อาจส่งผลกระทบต่อการดำเนินงานหรือผู้ลงทุน สามารถสรุปได้ดังนี้

1. ความเสี่ยงด้านการผลิต ซึ่งประกอบด้วย ความผันผวนของราคาวัตถุดิบ
การพึ่งพาการสั่งวัตถุดิบหลักจากตัวแทนจำหน่ายจำนวนน้อยราย

  2. ความเสี่ยงด้านการเงินของบริษัท ซึ่งเกิดจากความผันผวนของอัตราแลกเปลี่ยน

3. ความเสี่ยงด้านสิ่งแวดล้อมและด้านบุคลากร ซึ่งประกอบด้วย
การผลิตที่อาจก่อให้เกิดมลภาวะและการดำเนินธุรกิจที่อาจก่อให้เกิดความไม่ปลอดภัยต่อพนักงาน

4. ความเสี่ยงจากนโยบายภาครัฐ และกฎระเบียบที่เกี่ยวข้อง ซึ่งประกอบด้วย
ความเสี่ยงและผลกระทบอันเกิดจากการยกเลิกกฎหมายเกี่ยวกับการป้องกันและการตอบโต้การทุ่มตลาด
ผลจากการเจรจาเขตการค้าเสรี (FTA) การควบคุมราคาสินค้าภายในประเทศของภาครัฐ
และความเสี่ยงจากการที่บริษัทดำเนินธุรกิจที่นโยบายของรัฐส่งผลกระทบต่อผลประกอบการสูง

5. ความเสี่ยงจากข้อพิพาททางกฎหมาย จากการที่บริษัทถูกผู้ถือหุ้นรายย่อยฟ้องร้อง
ซึ่งคำฟ้องอ้างว่าการทำบันทึกข้อตกลงระหว่างบริษัทกับเจ้าหนี้เมื่อวันที่ 24 พฤศจิกายน 2544
เป็นนิติกรรมที่เป็นการใช้สิทธิโดยไม่สุจริตทำให้เจ้าหนี้
รวมทั้งโจทก์ที่เป็นผู้ถือหุ้นของบริษัทได้รับความเสียหาย และเรียกค่าเสียหายจากบริษัทจำนวน
54,450,000 บาท

6. ความเสี่ยงในการลงทุนของผู้ลงทุน ซึ่งเกิดจากการเสนอขายใบสำคัญแสดงสิทธิให้กับกรรมการ
ผู้บริหารและพนักงานบริษัทในราคาพิเศษ

7. ความเสี่ยงจากการไม่สามารถดำเนินการเนื่องจากปัจจัยที่ไม่สามารถควบคุมได้
ซึ่งเกิดจากภัยธรรมชาติ และเหตุการณ์ที่อยู่นอกเหนือการควบคุมของบริษัท

ผลการดำเนินงานในปี 2550 บริษัทและบริษัทย่อยมีรายได้รวมเป็นจำนวนเงินประมาณ 23,506
ล้านบาท เพิ่มขึ้นร้อยละ 22.95 จากปี 2549 ซึ่งเมื่อเปรียบเทียบกับรายได้ของบริษัทในปี 2549
นั้น จะมีจำนวนเพิ่มสูงขึ้นเป็นจำนวนเงินประมาณ 4,387 ล้าน หรือร้อยละ 22.95
เนื่องจากยอดขายและราคาต่อตันที่เพิ่มขึ้น รวมทั้งการเพิ่มขึ้นของรายได้อื่น เช่น
รายได้จากการให้บริการ ดอกเบี้ยรับ ส่วนแบ่งกำไรจากเงินลงทุนในบริษัทร่วม เป็นต้น
ในขณะที่ค่าใช้จ่ายในการขายและบริหารที่เพิ่มขึ้นน้อยมาก
ถึงแม้บริษัทและบริษัทย่อยมีผลกำไรขั้นต้นลดลงเล็กน้อยจากปีก่อน
เนื่องจากต้นทุนขายอันเนื่องมาจากต้นทุนวัตถุดิบที่เพิ่มสูงขึ้นมาก
แต่อัตรากำไรจากการดำเนินงานและอัตรากำไรสุทธิอยู่ในระดับสูงกว่าเกณฑ์เฉลี่ยของอุตสาหกรรมมาก

บริษัทและบริษัทย่อยมีสินทรัพย์รวมเพิ่มขึ้นเนื่องจากการลงทุนในส่วนขยายกำลังการผลิตเหล็กแผ่นรีดร้อนและกระบวนการล้างผิวและชุบน้ำมันซึ่งจะดำเนินการต่อเนื่องต่อไปอีกในปี
2551

บริษัทและบริษัทย่อยมีเงินทุนหมุนเวียน และมีสภาพคล่องดีกว่าเกณฑ์เฉลี่ยฯ
ในขณะที่มีภาระหนี้สินอยู่ในเกณฑ์เฉลี่ยของอุตสาหกรรม มีความมั่งคั่งเพิ่มขึ้นกว่าปีก่อน
โดยมีมูลค่าตามบัญชีต่อหุ้น ณ สิ้นปี 2550 เท่ากับ 2.51 บาท เพิ่มขึ้น 4.8% จากปี 2549
และมีความสามารถในการชำระดอกเบี้ยสูงกว่าเกณฑ์เฉลี่ยมาก

ณ สิ้นปี 2550 บริษัทและบริษัทย่อยมีสินทรัพย์รวม 42,542 ล้านบาท เพิ่มขึ้นร้อยละ 2.2 จากปี
2549 ประกอบด้วยสินทรัพย์หมุนเวียนรวม 11,833 ล้านบาท และสินทรัพย์ไม่หมุนเวียน 29,055
ล้านบาท คิดเป็นเงินทุนหมุนเวียน 6,075 ล้านบาท และมีหนี้สินรวม 14,685 ล้านบาท
ลดลงร้อยละ 2.3 จากปีก่อน เนื่องจากบริษัทย่อยได้ชำระเงินต้นของเงินกู้สถาบันการเงินบางส่วน
จำนวน 20 ล้านดอลลาร์สหรัฐ

ปัจจุบัน บริษัทมีทุนจดทะเบียนทั้งสิ้น 12,000 ล้านหุ้น มูลค่าหุ้นที่ตราไว้หุ้นละ 1 บาท
เป็นทุนเรียกชำระแล้ว 11,100 ล้านบาท โดย ณ วันที่ 31 ธันวาคม พ.ศ.2550
บริษัทมีกลุ่มผู้ถือหุ้นที่สำคัญ ได้แก่ บริษัท ซูพีเรียร์ โอเวอร์ซีส์ (ประเทศไทย) จำกัด
ถือหุ้นในสัดส่วนร้อยละ 22.73 กลุ่มนายสมศักดิ์ และคุณหญิงปัทมา ลีสวัสดิ์ตระกูล
ถือหุ้นในอัตราร้อยละ 10.30 และ NOMURA SINGAPORE LIMITED-CUSTOMER SEGREGATED
ACCOUNT ถือหุ้นในอัตราร้อยละ 10.11 เป็นต้น

(ผู้ลงทุนควรอ่านรายละเอียดของข้อมูลในส่วนที่ 2 ก่อนตัดสินใจลงทุนในหลักทรัพย์)